פורום מוסדות התרבות והאמנות למשרד התרבות והספורט בעקבות כוונת ראש עיריית חולון לסגור את מוזיאוני העיר ולפטר עשרות עובדים:

"יש להגן ולשמר את המוזיאונים החשובים ולהציל האוספים הנדירים ואת הצוותים המלווים אותם"

פורום מנהלי מוסדות התרבות בישראל מגנה בחריפות את ההחלטה התמוהה של עיריית חולון לסגור ארבעה מהמוזיאונים החשובים בישראל, הממוקמים בחולון: המוזיאון הישראלי לקריקטורה וקומיקס, מרכז תיאטרון הבובות חולון, מוזיאון חוסמסה ומוזיאון העיר בית הרצפלד.

הפורום פונה אל משרד התרבות והספורט בבקשה להגן ולשמור על המוזיאונים ועל האוספים הנדירים וקורא למנוע פיטורים של עשרות עובדות ועובדים מסורים, שקיבלו בימים האחרונים זימון לשימוע: **"**סגירת מוסדות תרבות אלה ופגיעה מהותית בתקציבים של מוסדות תרבות אחרים בחולון - חלקם יחידים מסוגם בישראל, מהווים מכה קשה לחיים התרבותיים של העיר, לפגיעה בזהותה התרבותית, בחוסן האישי והתרבותי ולנישול תושבי כל הארץ מנכסי צאן ברזל ואוצרות מדינה. **האחריות על עתיד מוסדות תרבות בישראל מוטלת על כתפי המשרד ואינה יכולה להיות נתונה להחלטות חפוזות של ראש עיר כזה או אחר".**

**בפורום מוסדות התרבות והאמנות מסכמים:** "במיוחד בימים אלה, בהם תרבות מביאה מזור, נחמה והפגה, סגירת מוסדות תרבות אלו תוביל לאובדן בלתי הפיך של ידע, מורשת ותרבות, ומבטאת מגמה מדאיגה של התנערות מכמה מסמליה הבולטים של חולון".

**חולון שמותגה כעיר הילדים, הפכה למוקד משיכה למבוגרים, ילדים ומשפחות בזכות מוסדות התרבות הייחודיים שלה, אשר היוו גם מנוע צמיחה כלכלי, ערכי, קהילתי וחברתי.** מוזיאונים אלו אינם רק מבנים המכילים אוספים היסטוריים בעלי ערך רב, אלא הם מהווים את הלב הפועם של הקהילה, מקומות של השראה, למידה והנאה.

* המוזיאון הישראלי לקריקטורה וקומיקס, היחיד מסוגו בישראל, הוא מוקד משיכה לילדים ומבוגרים כאחד, ומטפח את הדמיון והיצירתיות. ארכיון המוזיאון הינו נכס לאומי בו מרוכזים מאות אלפי יצירות מקום המדינה, המתארות את ההיסטוריה הישראלית בעיניים ייחודיות יחד עם עבודותיהם של מיטב היוצרים לאורך השנים שהפקידו את עזבונם האמנותי בידי המוזיאון. עבודת השימור בו נתמכת בין השאר גם ע"י אוניברסיטת הרווארד בארה"ב.
* מרכז תיאטרון הבובות חולון מעניק חוויה תרבותית, עשירה וייחודית לילדים, ומעורר בהם אהבה לאמנות ולאמנות הסיפור. המרכז מלווה מזה שנים את העיר חולון ומהווה חלק ממורשת העיר ובו פועלים בובנאים בעלי מקצוע ייחודיים. המרכז מקיים תוכנית הכשרות לתיאטרון בובות, מחקר ושימור.
* מוזיאון חוסמסה, במבנה באוהאוס מיוחד משנות השלושים, שומר על מורשת ההגנה ושומר על זיכרון ההיסטוריה המקומית.
* מוזיאון העיר בית הרצפלד משמש כארכיון חי של העיר, ומספר את סיפור התפתחותה ותולדותיה.